b'\n_START_ARTICLE_\nHaim Cohen\n_START_SECTION_\nCopil\xc4\x83ria \xc8\x99i anii de studii\n_START_PARAGRAPH_\nN\xc4\x83scut \xc3\xaen 1911 \xc3\xaentr-o familie de evrei ortodoc\xc8\x99i din L\xc3\xbcbeck, care \xc3\xaembina modul de via\xc8\x9b\xc4\x83 strict tradi\xc8\x9bional cu deschiderea spre stiin\xc8\x9bele profane. La v\xc3\xa2rsta de 3-9 ani el a \xc3\xaenv\xc4\x83\xc8\x9bat cu bunicul s\xc4\x83u din partea mamei, vestitul rabin Salomon Carlebach. \xc8\x98i bunicul s\xc4\x83u patern era rabin. \xc3\x8en tinere\xc8\x9be \xc8\x99i-a dorit \xc8\x99i el foarte mult s\xc4\x83 devin\xc4\x83 servitor de cult \xc8\x99i a activat in cadrul partidului religios ortodox Agudat Israel, ajung\xc3\xa2nd la un moment dat pre\xc8\x99edintele filialei din Hamburg a acestuia. Potrivit cu linia politic\xc4\x83-cultural\xc4\x83 a acestei mi\xc8\x99c\xc4\x83ri \xc3\xaen Germania, era \xc3\xaen acea vreme antisionist, dar pentru \xc3\xaensu\xc8\x99irea de cuno\xc8\x99tin\xc8\x9be de cultur\xc4\x83 general\xc4\x83. \xc3\x8en familia sa erau \xc8\x99i sioni\xc8\x99ti, ca de pild\xc4\x83 un v\xc4\x83r al sau, Azriel Carlebach, care a ajuns, mai t\xc3\xa2rziu, unul din jurnali\xc8\x99tii influen\xc8\x9bi ai Israelului, fondatorul ziarului Maariv. Un alt v\xc4\x83r faimos al s\xc4\x83u a fost rabinul c\xc3\xa2nt\xc4\x83re\xc8\x9b Shlomo Carlebach._NEWLINE_\xc3\x8en anul 1930 a plecat \xc3\xaen Palestina mandatar\xc4\x83, pentru a \xc3\xaenv\xc4\x83\xc8\x9ba la ie\xc8\x99iva Merkaz Harav din Ierusalim. A slujit ca oficiant de cult \xc3\xaen cartierul Mea Shearim. Ulterior s-a \xc3\xaentors \xc3\xaen Germania pentru a studia dreptul la Universitatea din Frankfurt am Main. \xc3\x8en anul 1933 s-a \xc3\xaentors \xc3\xaen Palestina ca doctor \xc3\xaen \xc8\x99tiinte juridice \xc8\x99i avocat. In anul 1936 a reu\xc8\x99it s\xc4\x83 ob\xc8\x9bin\xc4\x83 autoriza\xc8\x9bia de liber\xc4\x83 practic\xc4\x83 \xc8\x99i \xc3\xaen anul urm\xc4\x83tor \xc8\x99i-a deschis biroul avoca\xc8\x9bial la Ierusalim.\n_START_SECTION_\nActivitatea \xc3\xaen Statul Israel\n_START_PARAGRAPH_\nIn decembrie 1947 Haim Cohen a fost numit secretarul consiliului juridic care a preg\xc4\x83tit tranzi\xc8\x9bia de la sistmeul de legi britanic la cel israelian. Dup\xc4\x83 proclamarea Statului Israel, a devenit directorul sec\xc8\x9biei de legisla\xc8\x9bie a ministerului justi\xc8\x9biei iar mai t\xc3\xa2rziu a fost numit consilier juridic al guvernului._NEWLINE_\xc3\x8en anul 1952 a \xc3\xaendeplinit pentru un scurt timp \xc8\x99i func\xc8\x9bia de ministru al justi\xc8\x9biei, f\xc4\x83r\xc4\x83 a fi membru \xc3\xaen Knesset. \xc3\x8entre anii 1960-1981 a fost judec\xc4\x83tor la Curtea Suprem\xc4\x83 a Israelului. Pe l\xc3\xa2ng\xc4\x83 serviciul s\xc4\x83u public, el a fost lector oaspete la Universitatea din Tel Aviv (\xc3\xaentre anii 1956-1969) \xc8\x99i la Universitatea Ebraic\xc4\x83 din Ierusalim (\xc3\xaentre anii 1954-1976). A reprezentat Israelul la Consiliul Na\xc8\x9biunilor Unite pentru Drepturile Omului \xc8\x99i a fost membru \xc3\xaen Curtea Interna\xc8\x9bional\xc4\x83 de Justi\xc8\x9bie de la Haga. Haim Cohen a fost cel dint\xc3\xa2i pre\xc8\x99edinte al Asocia\xc8\x9biei israeliene pentru Drepturile Omului, de asemenea a dat numele s\xc4\x83u asocia\xc8\x9biei pentru ap\xc4\x83rarea legal\xc4\x83 a drepturilor omului \xc3\xaenfiin\xc8\x9bat\xc4\x83 de discipolul s\xc4\x83u, avocata Erna Lin. De asemenea a activat \xc3\xaen mi\xc8\x99carea Tehila pentru laicism evreiesc \xc3\xaen Israel._NEWLINE_\xc3\x8en 1960 a refuzat propunerea premierului David Ben Gurion de a prezida procesul criminalului nazist Adolf Eichmann, deoarece, personal, se opunea aplic\xc4\x83rii pedepsei cu moartea._NEWLINE_\xc3\x8en anul 1965 a cerut s\xc4\x83 demisioneze din Curtea Suprem\xc4\x83 pentru a se putea c\xc4\x83s\xc4\x83tori, contrar interdic\xc8\x9biei iudaismului ortodox referitoare la cei care fac parte din categoria cohanimilor, descenden\xc8\x9bi ai preo\xc8\x9bilor evrei din Israelul antic), cu o femeie divor\xc8\x9bat\xc4\x83, muzicoloaga Michal Zmora, fiica judec\xc4\x83torului Mosh\xc3\xa9 Zmor\xc3\xa1, care fusese cel dint\xc3\xa2i pre\xc8\x99edinte al Cur\xc8\x9bii Supreme a Israelului. Ea fusese deja c\xc4\x83s\xc4\x83torit\xc4\x83 de trei ori. Cei doi s-au c\xc4\x83s\xc4\x83torit, \xc3\xaen cele din urm\xc4\x83, printr-o ceremonie civil\xc4\x83, la New York \xc3\xaen 1966, \xc8\x99i \xc3\xaen ciuda acestui fapt ,Haim Cohen a putut s\xc4\x83 r\xc4\x83m\xc3\xa2n\xc4\x83 \xc3\xaen continuare \xc3\xaen Curtea Suprem\xc4\x83._NEWLINE_A murit \xc3\xaen anul 2002, l\xc4\x83s\xc3\xa2nd \xc3\xaen urm\xc4\x83 patru copii. Pre\xc8\x99edintele Cur\xc8\x9bii Supreme de atunci, judec\xc4\x83torul Aharon Barak, l-a citat ca pe unul din fondatorii dreptului israelian.'